Neuvoston ja neuvostossa kokoontuneiden jäsenvaltioiden hallitusten edustajien päätöslauselma, annettu 7 päivänä joulukuuta 1998, tavaroiden vapaasta liikkuvuudesta



Virallinen lehti nro L 337 , 12/12/1998 s. 0010 - 0011



NEUVOSTON JA NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN PÄÄTÖSLAUSELMA, annettu 7 päivänä joulukuuta 1998, tavaroiden vapaasta liikkuvuudesta EUROOPAN UNIONIN NEUVOSTO JA NEUVOSTOSSA KOKOONTUNEIDEN JÄSENVALTIOIDEN EDUSTAJAT, JOTKA KOROSTAVAT yhtenäismarkkinoiden keskeistä asemaa Euroopan unionin kilpailukyvyn, taloudellisen kasvun ja työllisyyden edistämistä koskevassa kokonaisstrategiassa, KOROSTAVAT myös tässä yhteydessä tavaroiden vapaan liikkuvuuden keskeistä merkitystä yhtenäismarkkinoiden moitteettomalle toiminnalle, PALAUTTAVAT MIELIIN jäsenvaltioiden velvoitteen taata tavaroiden vapaa liikkuvuus Euroopan yhteisön perustamissopimuksen 30-36 artiklan mukaisesti ja vahvistavat täyden sitoutumisensa tähän liittyvien ongelmien nopeaan ja tehokkaaseen ratkaisemiseen, TOTEAVAT, että tavaroiden vapaan liikkuvuuden vakavista esteistä aiheutuu yksityisille henkilöille merkittäviä taloudellisia kustannuksia ja ne haittaavat nykyaikaisia jakelu- ja tuotantomenetelmiä; ne toteavat myös, että tällaiset esteet asettavat huomattavassa määrin kyseenalaiseksi yhtenäismarkkinoiden uskottavuuden samalla, kun yhtenäismarkkinoiden tehokkaan toiminnan merkitys on lisääntynyt talous- ja rahaliiton sekä laajentumisen vuoksi, KOROSTAVAT, että jäsenvaltioiden ja yhteisön toimielinten on myös hallinnollisen yhteistyön keinoin toimittava nopeasti ja tehokkaasti tällaisten ongelmien ratkaisemiseksi, PALAUTTAVAT MIELIIN Amsterdamin ja Luxemburgin Eurooppa-neuvostojen päätelmät, PANEVAT MERKILLE sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7 päivänä joulukuuta 1998 annetun neuvoston asetuksen (EY) N:o 2679/98 (1), PANEVAT MYÖS MERKILLE Euroopan yhteisöjen tuomioistuimen 9 päivänä joulukuuta 1997 asiassa C 265/95 antaman tuomion, jossa palautettiin mieliin jäsenvaltion velvollisuus toteuttaa kaikki sen käytettävissä olevat tarvittavat ja suhteelliset toimet tavaroiden vapaan liikkuvuuden varmistamiseksi, ja KOROSTAVAT, että kyse ei ole puuttumisista, jotka voivat rajoittaa tai haitata perusoikeuksien, mukaan lukien lakko-oikeus, toteutumista sellaisina kuin ne on tunnustettu jäsenvaltioissa, OVAT SOPINEET SEURAAVAA: 1. JÄSENVALTIOT sitoutuvat tekemään kaiken toimivaltaansa kuuluvan tavaroiden vapaan liikkuvuuden säilyttämiseksi ottamalla huomioon perusoikeuksien puolustamisen, lakko-oikeus mukaan lukien, sekä puuttumaan nopeasti toimiin, jotka vakavasti haittaavat asetuksen (EY) N:o 2679/98 mukaista tavaroiden vapaata liikkuvuutta. 2. JÄSENVALTIOT sitoutuvat tiedottamaan taloudellisille toimijoilleen mainitunlaisista häriöistä ja toimista niiden poistamiseksi. 3. JÄSENVALTIOT sopivat varmistavansa, että nopeita ja tehokkaita muutoksenhakukeinoja on jokaisen sellaisen henkilön käytettävissä, jolle on koitunut vahinkoa asetuksen (EY) N:o 2679/98 1 artiklassa tarkoitetusta esteestä aiheutuneen Euroopan yhteisön perustamissopimuksen määräysten rikkomisen takia, Ne sitoutuvat toteuttamaan kaikki kohtuulliset ja suhteelliset toimenpiteet kyseisten oikaisukeinojen olemassaoloa ja niiden toteuttamisessa noudatettavaa menettelyä koskevan tiedon välittämiseksi henkilöille, joille on aiheutunut haittaa tämän kaltaisesta Euroopan yhteisön perustamissopimuksen määräysten rikkomisesta. 4. JÄSENVALTIOT sopivat myös toteuttavansa perustamissopimuksen määräysten mukaisesti tarvittavat toimenpiteet varmistaakseen, että tavaroiden vapaata liikkuvuutta koskeviin asian käsittelypyyntöihin voidaan vastata neuvostossa nopeasti asiaankuuluvalla tasolla, jos tilanne sitä vaatii. 5. NEUVOSTO panee merkille komission aikomuksen asettaa tiukat aikarajat perustamissopimuksen 169 artiklan mukaisille menettelyille asetuksen (EY) N:o 2679/98 soveltamisalaan kuuluvien tapausten osalta ja pyytää komissiota tiedottamaan neuvostolle tässä suhteessa tehtävistä erityisistä aloitteista. 6. JÄSENVALTIOT panevat merkille, että 5 kohdassa tarkoitetuissa tapauksissa komission asettama määräaika huomautusten esittämiselle voi olla vain viisi työpäivää, ja että sama koskee myös perusteluineen annettavan lausunnon antamiselle asetettua määräaikaa. 7. NEUVOSTO kehottaa Euroopan yhteisöjen tuomioistuinta harkitsemaan, voidaanko asetuksen (EY) N:o 2679/98 soveltamisalaan kuuluvien tapausten käsittelyä nopeuttaa, ja lupautuu tarkastelemaan Euroopan yhteisöjen tuomioistuimen työjärjestyksen muuttamista koskevat mahdolliset ehdotukset nopeasti ja avoimuuden hengessä. 8. NEUVOSTO kehottaa komissiota antamaan kahden vuoden kuluttua asetuksen (EY) N:o 2679/98 voimaantulosta kertomuksen sen soveltamisesta. (1) Ks. tämän virallisen lehden sivu 8